פירוש נוסף ערך זה עוסק בחטיבת שריון במילואים באוגדת הבשן. אם התכוונתם לחטיבת פלמ"ח וחטיבת קומנדו במילואים בעוצבת הבזק, ראו חטיבת יפתח.

**עוצבת יפתח** (**חטיבה 679**, בהמשך חטיבה 434, מוכרת גם כ**עוצבת עקבות הפלדה**), היא חטיבת שריון במילואים של צה"ל השייכת לעוצבת הבשן בפיקוד צפון. החטיבה הוקמה בשנת 1970 על בסיס טנקי צנטוריון, ומוכרת במיוחד בשל חלקה בקרבות הבלימה והתקפת הנגד הישראלית ברמת הגולן במהלך מלחמת יום הכיפורים, החטיבה השתתפה בלחימה במהלך מלחמת לבנון השנייה והייתה חטיבת המילואים הראשונה שהוסבה לטנקי מרכבה סימן 3. בסיס האם של היחידה הנקרא על שמה נמצא בצמוד למושב אליפלט ולבסיס פילון הנמצאים צפונית ממנו.

היסטוריה
--------

### הקמת החטיבה

החטיבה הוקמה כחטיבה 679 בדצמבר 1970 במחנה מנסורה ליד יקנעם כחטיבת מילואים משוריינת, עם טנקי צנטוריון בעלי מנועי בנזין (שוט מטאור). חיילי החטיבה היו בעיקר חיילים שהשתחררו משירות סדיר בחטיבה 188 וחטיבה 7, וכן לוחמי נח"ל (ברובם מישיבות הסדר) שהוסבו בסוף שירותם הסדיר לשריון. בדצמבר 1971 התקיים האימון הראשון של החטיבה במחנה צאלים. החטיבה הספיקה לקיים עוד אימון נוסף יחיד לפני פרוץ מלחמת יום הכיפורים.

בסביבות יולי 1973 עברה החטיבה למחנה הקבע שלה ביפתח, ליד ראש פינה. המחנה טרם חובר לרשת החשמל והתחמושת עבור הטנקים של החטיבה הייתה באופן זמני במחנה פילון הסמוך.

### מלחמת יום כיפור

 ערך מורחב – **חטיבה 679 במלחמת יום הכיפורים**  

עם פרוץ המלחמה ב-6 באוקטובר 1973 כללה החטיבה 3 גדודים:

* **גדוד 57** בפיקוד משה הראל
* **גדוד 93** בפיקוד רן גוטפריד
* **גדוד 289** בפיקוד רפאל שפר

המח"ט, אורי אור, התמנה לתפקיד רק מספר חודשים לפני כן. בחצות הלילה הראשון למלחמה הגיעו הטנקים הראשונים של החטיבה לרמת הגולן והצטרפו לקרבות הבלימה בדרום ובמרכז הרמה, החל בקרב על נפח, והמשך בקרב על חושניה. החטיבה השתתפה בקרבות ההבקעה לסוריה, ובקרבות במובלעת הסורית.

### לאחר המלחמה

בשנים שלאחר המלחמה, עברה החטיבה תהליך שיקום והתארגנות מחדש. כמו כן שונה מספרה ל-434. בשנות ה-90 עברה החטיבה הסבה למרכבה סימן 3.

### מלחמת לבנון השנייה

החטיבה בפיקוד גיל מעוז כללה 3 גדודים:

* **גדוד 8108** בפיקוד זיו אבן-חן
* **גדוד 9232** בפיקוד בני צימרמן
* **גדוד 8112** בפיקוד עמית חדד

החטיבה גויסה במהלך ה-4 באוגוסט 2006, במסגרת אוגדת נתיב האש בפיקוד ארז צוקרמן. ב-9 באוגוסט בשעות הערב נכנס גדוד זיו ללבנון, כשפניו למארג' עיון, ומתלווה אליו המח"ט גיל מעוז. עקב בעיות תיאום לא קיבל הגדוד לרשותו פלוגת חי"ר מחטיבה 724 השכנה כפי שתוכנן.

בכניסה למארג' עיון ספגו 2 טנקים מפלוגה ג' פגיעות מטילי נ"ט ומטעני חבלה. המג״ד עלה בקשר וקרא ״היחלצות לאחור״, כוונתו היתה שפלוגה ב׳ תעלה למארג׳ עיון בדרך חלופית אולם פלוגה ב׳ פירשה זו באופן מילולי לחזור לישראל והחלו בנסיעה לכיוון מטולה. באופן תמוה יצאו עם הטנקים גם מ"פ ב' וסגנו, במקום להישאר עם הכוח מלפנים. בירידה ממארג׳ עיון בחזרה לכיוון מטולה התברר שתקלה קרתה לטנק המ״פ, ונגרר על-ידי הסמ״פ.

במהלך התנועה דרומה של פלוגה ב' נפל טנק הסמ"פ בעת שגרר את טנק המ״פ לתעלה והיה צורך לחלצו. העיכוב שנגרם בשל מאמצי החילוץ, הביאה להתגלות הכוח (שכלל טנק מ״פ נגרר על-ידי טנק 3א, טנק סמ״פ שנגרר על-ידי ה-d9) בשעות הבוקר של ה-10 באוגוסט לתצפיות של החזבאללה מאל חיאם. על הכוח נורה מטח טילי נ"ט שגרם להריגתו של לוחם אחד ולפציעתם של כמה לוחמים אחרים ולהשבתת כל הטנקים. המג"ד ירד מהעיירה יחד עם פלוגה ג' לסייע בחילוץ והורה לסמג"ד להישאר בעיירה עם פלוגה א'. עקב חוסר הבנה הצטרפו אף הם למאמץ החילוץ, וכך נותר בעיירה רק המח"ט גיל מעוז, עם טנק ונגמ"ש.

בשעות הצהריים קיבל גדוד בני הוראה להיכנס ללבנון אך המג"ד בני צימרמן סירב להוביל את הגדוד, משום שחש כי אינו כשיר למשימה. מפקד האוגדה ארז צוקרמן הטיל את משימת הובלת הגדוד על המג"ד הקודם מוטי סעד, והמג"ד בני עבר לכהן כאיש צוות חמישי בטנק המג"ד. הגדוד נכנס לאחר הצהריים לחלץ את הטנקים הפגועים מעמק עיון, אך תפקד בקושי. בליל ה-10 באוגוסט היה אמור גדוד עמית שעד אז פעל תחת פיקוד חטיבה 724 לחבור למח"ט. הגדוד נערך למשימה אך זו בוטלה, לאחר שבמטכ"ל הוחלט שתנועת טנקים נוספים עלולים להחריף את המשבר עם סוריה. לבסוף חולץ המח"ט על ידי כוח מחטיבה 724 השכנה. לאחר המלחמה הודח המג"ד בני צימרמן, ובינואר 2007 הוחלט לקצר את כהונת המח"ט גיל מעוז (צעד שהתפרש כהדחה).

### מלחמת חרבות ברזל

במלחמת חרבות ברזל הטנקים של החטיבה פעלו להגן ולהילחם בכל מרחב רמת הגולן, החרמון והר דב. במהלך הלחימה, גדוד 8108 בפיקוד בועז רוט ירד לעזה ולקח חלק בלחימה בצפון הרצועה תחת צק"ח של עוצבת חצי האש. הגדוד לחם בבית חאנון, בית לאהיה, אל-עטאטרה ושכונת סלטין. לוחמי הגדוד חיסלו כ-100 מחבלים ללא אבדות לכוחות הגדוד.

### החטיבה כיום

כיום מזוהה החטיבה עם משוחררי סדיר מחטיבה 188 ובשנים האחרונות היא "מאופיינת ברוב גדול של סטודנטים".

ביולי 2012 נערך טקס חנוכת מצפור ואתר מורשת בהר שיפון, הצופה לגזרת הלחימה הקשה של החטיבה במלחמת יום הכיפורים.

ב-2015 זכתה החטיבה בפרס הרמטכ"ל ליחידות מצטיינות.

מפקדי החטיבה
------------

|  |  |  |
| --- | --- | --- |
| **שם** | **תקופת כהונה כמפקד החטיבה** | **הערות** |
| אהרון גל | דצמבר 1970 - מאי 1973 |  |
| אורי אור | מאי 1973 - יוני 1974 | מפקד החטיבה במלחמת יום הכיפורים. לימים מפקד פיקוד המרכז והצפון |
| עמיר יפה | פברואר 1974 - יולי 1976 |  |
| אמציה חן | אוגוסט 1976 - ספטמבר 1979 |  |
| אלי גבע | אוקטובר 1979 - ספטמבר 1981 |  |
| יצחקי חן | אוקטובר 1981 - יולי 1983 | מפקד החטיבה במלחמת לבנון הראשונה |
| שלמה ינאי | אוגוסט 1983 - אוקטובר 1985 | לימים ראש אגף התכנון |
| איל בן ראובן | מאי 1985 - אוקטובר 1988 | לימים מפקד המכללות הצבאיות |
| חנן ברנשטיין | מאי 1988 - נובמבר 1992 |  |
| אבי מזרחי | נובמבר 1992 - אוקטובר 1994 | לימים מפקד פיקוד המרכז |
| יוסי סילמן | אוקטובר 1994 - יולי 1997 |  |
| הלל קוברינסקי | יולי 1997 - אוגוסט 2004 |  |
| גיל מעוז | אוגוסט 2005 - 2007 | מפקד החטיבה במלחמת לבנון השנייה |
| ארי סינגר | 2007 - יולי 2011 | לימים  קצין מילואים ראשי |
| אמיר חמוד | יולי 2011 - 2014 |  |
| אופיר לוי | 2014 - 2016 |  |
| רפי וולפסון | 2016 - 2018 |  |
| נריה ישורון | 2018 - 2020 |  |
| גידי כפיר-אל | 2020 -2022 |  |
| אלעד אפרתי | 2022- | מפקד החטיבה הנוכחי |

הנצחה
-----

אנדרטת החטיבה ברמת הגולן, ברקע טנק שוט מהסוג ששימש את החטיבה בתחילת דרכה.
 ערך מורחב – **אנדרטה לחללי חטיבה 679**  

* במרכז רמת הגולן כ-300 מטרים צפונית לצומת שיפון, נמצאת האנדרטה ל-98 חללי החטיבה במערכות ישראל. היא ניצבת בקרבת אזור הקרבות של החטיבה ממזרח לנפח.
* על ראש הר שיפון נחנך ביולי 2012 "מצפור הלוחמים" על ידי חיילי ועמותת החטיבה. המצפור מורכב מאמפיתיאטרון הצופה על נופי רמת הגולן ומשמש אתר להעברת מורשת קרב.
* אנדרטת חטיבה 679 בפארק עוצבות השריון.

ראו גם
------

* אנדרטה לחללי חטיבה 679
* חטיבה 679 במלחמת יום הכיפורים

לקריאה נוספת
------------

* עמוס הראל ואבי יששכרוף, "**קורי עכביש**", הוצאת ידיעות אחרונות, 2008
* חגי בן ארצי, **מגילת הגבורה במלחמת יום הכיפורים** - סיפורה של עוצבת יפתח (679) במלחמה, ה'תשע"ח, 2018

קישורים חיצוניים
----------------

ויקישיתוף מדיה וקבצים בנושא **עוצבת יפתח** בוויקישיתוף
* סיפורה של חטיבה 679/434 - ארכיון דיגיטלי שיתופי
* חדר הנצחה לחללי חטיבה 679/434
* אתר עמותת החטיבה.
* עמוד החטיבה באתר יד לשריון.

הערות שוליים
------------

1. ↑  שבע עם איילה חסון | 01.01.24, באתר כאן – תאגיד השידור הישראלי, 1 בינואר 2024
2. ↑  אתר עמותת החטיבה.
3. ↑  אתר יד לשריון- 4 ביולי 2012: לוחמי המילואים של עוצבת "יפתח" חנכו מצפור ואתר מורשת בתל שיפון
4. ↑  מתוך כתבה באתר יד לשריון.
5. ↑  ארנון סגל, הנס הגדול של נַפַח - קטעים מהספר החדש של חגי בן ארצי, עולם קטן

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007370730405171
* LCCN: no2019013347
* VIAF: 8288154923720863780002
* WorldCat: lccn-no2019013347

 |